HEIÐRIK arbejder med en bred vifte af medier og udtryksformer indenfor billedkunst, film og musik. I denne udstilling får du mulighed for at træde ind i kunstnerens arbejdsrum og atelier og komme med på en rejse bag om det kreative univers. Gennem en årrække har HEIÐRIK samarbejdet med færøske musikere om at udvikle deres visuelle identitet og image. I tæt samarbejde med artisterne udvikler HEIÐRIK udtryk, vi som lyttere og tilskuere forbinder musikerne med. På udstillingen får vi indsigt i HEIÐRIK arbejdsmetoder, og hvordan han formår at omdanne musik til et visuelt udtryk. I forlængelse af det får vi kendskab til den kunstneriske identitet, som HEIÐRIK skaber for de artister, han arbejder med. Det kommer bl. a. til udtryk igennem originale tegninger, grafiske værker, outfits, styling og musikvideoer. Til udstillingen er der udvalgt tre musikvideoer, der er sat i fokus, hvoraf det ene er HEIÐRIKs eget. I denne udstilling får tilskueren indblik i en kunstnerisk proces, der ikke oprindeligt var tiltænkt offentlighedens øjne. I den første del af udstillingen kommer vi helt tæt på processen. På væggen hænger storyboards til musikvideoer og noter af kunstneren. Rekvisitter står på gulvet, og den tomme stol foran skrivebordet midt i rummet vækker følelsen af, at kunstneren er midt i et projekt og lige har rejst sig. I den anden del af udstillingen kan det kunstneriske produkt–udvalgte musikvideoer–opleves på storskærm, iscenesat med tunge teatergardiner. Udstillingen er udviklet og designet af scenograf Sámal Blak og Heiðrik á Heygum. FAKTA Heiðrik á Heygum (1983) Kunstner, instruktør og musiker BA fra Icelandic University of the Arts og instruktør fra den danske filmskole Super 16